“Ons het hom,” sê Paul RotherhamPaul en Zina Rotherham Die man wat Paul Rotherham, ŉ omroeper by Jacaranda FM, se vrou, Zina, glo in Johannesburg geskiet het, is in hegtenis geneem. Zina is op 27 Junie twee keer in haar voertuig geskiet kort nadat sy ŉ vriend, die omroeper Kieno Kammies, by die Marlboro Gautrein-stasie in Sandton afgelaai het. Die voorval het naby die stasie in Alexandra plaasgevind. Sy is in haar hand en maag geskiet. Sy is vier dae later uit die Sunninghill-hospitaal ontslaan. ŉ Identikit van die man, wat Zina saam die polisie opgestel het, is kort na die voorval versprei. Polisiespeurders het ŉ week na die voorval ŉ klopjag op ŉ plakkershuis in Alexandra uitgevoer en vier mans in hegtenis geneem. Hulle het inligting ontvang dat die vermeende kaper daar bly. Zina is vir ŉ uitkenningsparade genooi, waar sy haar aanvaller uitgewys het. Volgens kaptein Kym Cloete, ŉ polisiewoordvoerder, word die verdagte met ander misdade verbind en moet hy Dinsdag in die Wynberg-landdroshof verskyn. Paul het Vrydag op sy Facebook-blad geskryf: “ONS HET HOM!” Die paartjie versoek mense om Dinsdag by die hof saam te kom om teen misdaad te betoog.